КРИТЕРИЈУМИ ОЦЕЊИВАЊА ЗА ХЕМИЈУ
ПРЕДМЕТНА НАСТАВА
Постигнућа ученика на часовима хемије вреднују се:
· сумативно- кроз писмене и усмене провере;
· формативно- праћењем активности ученика на сваком часу - да ли раде, да ли се јављају, да ли пишу, решавају задатке, анализирају, дискутују

Вреднују се и: 
· продукти рада ( домаћи задаци и др.);
· учешће и ангажовање у различитим облицима групног рада.

На основу Правилника о оцењивању ученика у основном образовању и васпитању, наведени су критеријуми оцењивања:
Оцену одличан (5) добија ученик који:
· у потпуности показује способност трансформације знања и примене у новим ситуацијама;
·  лако логички повезује чињенице и појмове;
· самостално изводи закључке који се заснивају на подацима;
· решава проблеме на нивоу стваралачког мишљења и у потпуности критички расуђује;
·  показује изузетну самосталност уз изузетно висок степен активности и ангажовања.
Оцену врло добар (4) добија ученик који:
· у великој мери показује способност примене знања и логички повезује чињенице и појмове;
· самостално изводи закључке који се заснивају на подацима;
·  решава поједине проблеме на нивоу стваралачког мишљења и у знатној мери критички расуђује;
· показује велику самосталност и висок степен активности и ангажовања.
Оцену добар (3) добија ученик који:
· у довољној мери показује способност употребе информација у новим ситуацијама;
· у знатној мери логички повезује чињенице и појмове;
· већим делом самостално изводи закључке који се заснивају на подацима и делимично самостално решава поједине проблеме;
·  у довољној мери критички расуђује;
· показује делимични степен активности и ангажовања;
Оцену довољан (2) добија ученик који:
· знања која је остварио су на нивоу репродукције, уз минималну примену;
· у мањој мери логички повезује чињенице и појмове и искључиво уз подршку наставника изводи закључке који се заснивају на подацима;
· понекад је самосталан у решавању проблема и у недовољној мери критички расуђује;
· показује мањи степен активности и ангажовања.

Недовољан (1) добија ученик који:
· знања која је остварио нису ни на нивоу препознавања и не показује способност репродукције и примене;
· не изводи закључке који се заснивају на подацима;
· критички не расуђује;
· не показује интересовање за учешће у активностима нити ангажовање.

Усмено одговарање
У сваком полугодишту ученици добијају оцену из усменог одговарања. Усмено одговарање је најављено. Оцена се уписује у дневник.
Контролне вежбе
Контролне вежбе изводиће се према унапред утврђеном плану који ће бити истакнут на сајту школе. Оцена се уписује у дневник. Критеријуми за оцењивање контролне вежбе:
	Оцена
	Проценат

	1
	0-44%

	2
	45%-50%

	3
	55%-69%

	4
	70%-84%

	5
	85%-100%



Може бити одступања од горе наведеног критеријума оцењивања услед неочекивано бољег односно лошијег учинка ученика на провери знања.

Двадесетоминутне провере 
Двадесетоминутне провере су унапред најављене. Служе да се сложеније области хемије разделе у мање целине и на тај начин процени знање ученика. Појединачне оцене се не уписују у дневник, већ сумативно након целе области.
Петоминутне провере
Петоминутне провере нису најављене. Служе као повратна информација ученику и наставнику о постигнућу ученика, утиче на целокупан утисак о активности ученика и може се узети у обзир приликом утврђивања закључне оцене.  
Уколико ученик стиче образовање и васпитање по ИОП-у 1, оцењује се на основу ангажовања и степена остварености исхода, уз прилагођавање начина и поступка оцењивања.  Уколико ученик стиче образовање и васпитање по ИОП-у 2, оцењује се на основу ангажовања и степена остварености прилагођених циљева и исхода, који су дефинисани у персонализованом плану наставе и учења, уз прилагођавање начина и поступка оцењивања.

